Krizni stožer

Ministarstva zdravstva Republike Hrvatske

Zagreb, 10. ožujak 2020.

– molim proslijediti svima uključenima

**Postupanje s osobama koje su u zadnjih 14 dana prije ulaska u Hrvatsku boravile na području zahvaćenom epidemijom COVID-19 ili bile u kontaktu sa oboljelima od COVID-19: zdravstveni nadzor nad osobama bez simptoma/znakova bolesti i postupak s osobom koja pokazuje simptome/znakove bolesti i njezinim kontaktima**

Verzija 9, 10. ožujak 2020.

Osobe koje dolaze iz zemalja i područja u kojima postoji osobito visok rizik od bolesti uzrokovane novim koronavirusom (SARS-CoV-2), podvrgavaju se zdravstvenom nadzoru u svrhu pravovremenog otkrivanja eventualnog nastanka bolesti i sprječavanja njezinog daljnjeg širenja.

Zdravstveni nadzor je mjera koja se primjenjuje na zdrave ljude koji su bili izloženi riziku zaražavanja.

Prema osobama koje imaju znakove bolesti, postupa se na drugi način, koji je u nastavku opisan pod točkom 2. odnosno 3.

Zaraženim područjima s osobito visokim rizikom smatraju se slijedeće države i pokrajine:

- Kina

- Južna Koreja

- Hong Kong

- Japan

- Singapur

- Iran

- Italija

- Okrug Heinsberg u njemačkoj saveznoj državi North Rhine-Westphalia

Ta su područja nadalje podijeljena u dvije kategorije s obzirom na visinu rizika, a u skladu s rizikom su predviđene mjere prema putnicima:

**Područjima s najvišim rizikom**, zbog raširene transmisije bolesti u populaciji, smatraju se slijedeće države/regije/pokrajine **(kategorija 1**):

- Kineska provincija Hubei, uključujući grad Wuhan

- Italija

- Okrug Heinsberg u njemačkoj saveznoj državi North Rhine-Westphalia

- Južnokorejski grad Daegu i provincija Cheongdo

- Iran

**Epidemijom zahvaćenim područjem s osobito viokim rizikom** smatraju se slijedeće države/regije (**kategorija 2**):

- Kina (osim područja već obuhvaćena 1.kategorijom mjera)

- Južna Koreja (osim područja već obuhvaćena 1.kategorijom mjera)

- Hong Kong

- Japan

- Singapur

*Informacije o zahvaćenim područjima s osobito visokim rizikom od bolesti te kategorizaciji područja u kategorije 1.i kategorije 2. će se redovito ažurirati.*

Sve osobe koje su unazad 14 dana boravile u područjima s lokalnom transmisijom bolesti, prema objavama Svjetske zdravstvene organizacije u dnevnim izvještajima *Coronavirus disease (COVID-2019) situation reports*, koji se mogu naći na ovoj poveznici: <https://www.who.int/emergencies/diseases/novel-coronavirus-2019/situation-reports> ako razviju znakove bolesti dišnih puteva trebaju ostati kod kuće i nazvati telefonom liječnika.

**1. Zdravstveni nadzor nad zdravim osobama**

**1.1.) Zdravstveni nadzor nad zdravim osobama koje ulaze u Hrvatsku, a bile su unazad 14 dana u područjima s najvišim rizikom (kategorija 1.)**

Svi strani državljani koji dolaze iz posebno rizičnih područja navedenih pod kategorijom 1. biti će obaviješteni od strane granične policije da su po ulasku u Hrvatsku obvezni podvrgnuti se karanteni na razdoblje od 14 dana po napuštanju područja navedenog u kategoriji 1.

Te su osobe dužne pod pratnjom otići u organiziranu karantenu, trošak koje će sami snositi.

Rješenje o obaveznoj karanteni donosi granični sanitarni inspektor. Osobe u karanteni bit će podvrgnute zdravstvenom nadzoru koji organizira osnivač karantene (županija ili grad).

Ako te osobe ulaze u Hrvatsku osobnim vozilom bit će prepraćene prometnom policijom do smještaja u kojem će boraviti tijekom trajanja karantene.

Ako se radi o organiziranom prijevozu autobusom, putnici će biti prepraćeni djelatnicima civilne zaštite do smještaja u kojem će boraviti tijekom trajanja karantene.

Ako ulaze u Hrvatsku zrakoplovom, bit će prepraćene policijom do smještaja u kojem će boraviti tijekom trajanja karantene.

Po isteku 14-dnevnog zdravstvenog nadzora (računajući od datuma napuštanja zahvaćenog područja), pravna osoba, osnivač karantene će na temelju podataka o provedenom zdravstvenom nadzoru poslati izvještaj o provedenom nadzoru i ishodu nadzora Državnom inspektoratu na email helpdesk-zarazne\_bolesti@dirh.hr i HZJZ-u na epidemiologija@hzjz.hr i na email inspektora koji je izdao rješenje (e-mail je naveden u samom rješenju).

Ako osoba tijekom zdravstvenog nadzora razvije simptome respiratorne bolesti ili povišenu tjelesnu temperaturu, zdravstveni radnici zaduženi za zdravstveni nadzor osoba smještenih u karanteni će postupiti u skladu sa sumnjom na COVID-19 bolest uzrokovanu koronavirusom.

-------

Hrvatski građani koji dolaze iz područja s najvećim rizikom navedenih pod kategorijom 1. biti će temeljem rješenja graničnog sanitarnog inspektora obavezni na kućnu karantenu/samoizolaciju na razdoblje od 14 dana po napuštanju područja navedenog u kategoriji 1.

Osobe u kućnoj karanteni dužne su dva puta dnevno mjeriti tjelesnu temperature i javljati se telefonom svakodnevno teritorijalno nadležnom epidemiologu prema rješenju izdanom od graničnog sanitarnog inspektora.

Ako hrvatski građani koji dolaze iz područja s najvećim izikom navedenih pod kategorijom 1. dijele kućanstvo s članovima obitelji i ne mogu kod kuće biti u samoizolaciji, biti će smješteni u organiziranoj karanteni.

Trošak organizirane karentene snosi Republika Hrvatska ako je osoba podvrgnuta karanteni boravila u područjima navedenim pod kategorijom 1. radi posla, a obveznik karantene snosi troškove ako je u rizičnom području pod kategorijom 1. boravio turistički.

Po isteku 14-dnevnog zdravstvenog nadzora (računajući od datuma napuštanja zahvaćenog područja) u kućnoj karanteni/samoizolaciji, teritorijalno nadležni epidemiolog će na temelju kontakta s putnikom na kraju zdravstvenog nadzora poslati izvještaj o provedenom nadzoru i ishodu nadzora Državnom inspektoratu na email helpdesk-zarazne\_bolesti@dirh.hr i HZJZ-u na epidemiologija@hzjz.hr i na email inspektora koji je izdao rješenje (e-mail je naveden u samom rješenju).

Ako je osoba bila u organiziranoj karanteni, po isteku 14-dnevnog zdravstvenog nadzora (računajući od datuma napuštanja zahvaćenog područja), pravna osoba, osnivač karantene će na temelju podataka o provedenom zdravstvenom nadzoru poslati izvještaj o provedenom nadzoru i ishodu nadzora Državnom inspektoratu na email helpdesk-zarazne\_bolesti@dirh.hr i HZJZ-u na epidemiologija@hzjz.hr i na email inspektora koji je izdao rješenje (e-mail je naveden u samom rješenju).

Ako osoba tijekom zdravstvenog nadzora razvije simptome respiratorne bolesti ili povišenu tjelesnu temperaturu, epidemiolog (ako je osoba ukućnoj karanteni) odnosno osnivač karantene (ako je osoba u organiziranoj karanteni) će postupiti u skladu sa sumnjom na COVID-19 bolest uzrokovanu koronavirusom.

---------

Pridržavanje obveze karantene nadzire MUP. Ako se obveznik karantene ogriješi o obvezi, bit će sankcioniran prema važećim propisima.

**1.2.a.** **Zdravstveni nadzor nad zdravim osobama koje ulaze u Hrvatsku, a bile su unazad 14 dana u epidemijom zahvaćenim područjima s osobito visokim rizikom (kategorija 2.)**

* Zdrave sobe koje ulaze u Hrvatsku ih država/područja navedenih pod kategorijom 2. biti će podvrgnute obavezi kućne karantene/samoizolacije u trajanju od 14 dana po napuštanju zahvaćenog područja.
* Nad tim osobama provodi se zdravstveni nadzor na način da se temeljem rješenja graničnog sanitarnog inspektora jave teritorijalno nadležnom epidemiologu, epidemiolog ih obavijesti da moraju biti u kućnoj samoizolaciji i da ako tijekom 14-dnevnog razdoblja od napuštanja zahvaćenog područja razviju znakove zarazne bolesti dišnog sustava (povišena tjelesna temperatura, kašalj, kratkoća daha) odmah nazovu izabranog liječnika i/ili teritorijalno nadležnog epidemiologa. Zadnji dan zdravstvenog nadzora moraju se obavezno javiti epidemiologu i potvrditi da su zdravi. Ukućani zdravog putnika koji je u kućnoj samoizolaciji nemaju ograničenja kretanja dok je putnik zdrav, Ako se osoba ne javi sama epidemiologu, epidemiolog će kontaktirati osobu na temelju rješenja graničnog sanitarnog inspektora i/ili sanitarnog inspektora Područnog ili Središnjeg ureda Državnog inspektorata.
* Strani građani, koji nemaju mjesto stalnog boravka u Hrvatskoj, moraju imati dokaz o osiguranom smještaju u Hrvatskoj tijekom 14-dnevne samoizolacije.
* Ako po rješenju graničnog sanitarnog inspektora teritorijalno nadležni epidemiolog ne uspije stupiti u kontakt s osobom pod zdravstvenim nadzorom, obavijestit će o tome inspektora koji je izdao rješenje.
* Po isteku 14-dnevnog zdravstvenog nadzora (računajući od datuma napuštanja zahvaćenog područja), teritorijalno nadležni epidemiolog će na temelju kontakta s putnikom na kraju zdravstvenog nadzora poslati izvještaj o provedenom nadzoru i ishodu nadzora Državnom inspektoratu na email helpdesk-zarazne\_bolesti@dirh.hr i HZJZ-u na epidemiologija@hzjz.hr i na email inspektora koji je izdao rješenje (e-mail je naveden u samom rješenju).
* Ako osoba tijekom zdravstvenog nadzora razvije simptome respiratorne bolesti ili povišenu tjelesnu temperaturu, epidemiolog će postupiti u skladu sa sumnjom na COVID-19 bolest uzrokovanu koronavirusom, a njegove/njene kontakte staviti pod zdravstveni nadzor.

**1.2.b.** **Postupak s putnicima u tranzitu – s osobama koje ulaze u Hrvatsku i isti dan izlaze iz Hrvatske (odnosi se na zemlje i područja kategorije 2.)**

Granični policajac će upitati osobu ima li znakove bolesti (povišenu tjelesnu temperatura, kašalj, teškoće disanja). Ako osoba nema znakove bolesti, nije potrebno osobu stavljati pod zdravstveni nadzor.

Putnik će dati graničnoj policiji svoje kontakt podatke i podatke o predviđenom vemenu izlaska iz Hrvatske i graničnom prijelazu na kojem izlazi iz Hrvatske te će granična policija nakon što mu se odobri ulazak provjeirti jesu li takvi putnii napustili područje Republike Hrvatske.

Navedeno pravilo moguće je primjeniti samo ukoliko je izlazak iz Republike Hrvatske u susjednu državu koja će mu omogućiti ulazak.

Dana 10.3.2020. g. Republika Srbija donijela je odluku o zabrani ulaska svim državljanima (osim državljanima R. Srbije) u R. Srbiju koje dolaze s područja Italije, djelova Švicarske, Irana, Južne Koreje i Kine. Takvim putnicima može se omogućiti tranzit samo ukoliko ruta njihova puta ne uključuje Republiku Srbiju. Popis će se redovito ažurirati, ovisno o mogućim restrikcijama koje će donositi susjedne države.

Ako osoba pri ulasku u državu ima znakove bolesti, obavijestit će graničnog sanitarnog inspektora i/ili sanitarnog inspektora Područnog ili Središnjeg ureda Državnog inspektorata, koji će postupiti u skladu s točkom 2.

**2) Postupak s osobom koja je ušla u Hrvatsku iz područja kategorije 1. ili kategorije 2, zrakoplovom ili drugim prijevoznim sredstvom, a kod koje tijekom putovanja nije uočeno da je bolesna, a na graničnom prijelazu se posumnja na bolest uzrokovanu novim koronavirusom (vrijedi i za putnike u kopnenom prometu koji su razvili simptome tijekom putovanja)**

* + - Ako granični sanitarni inspektor na graničnom prijelazu i/ili sanitarni inspektor Područnog ili Središnjeg ureda Državnog inspektorata tijekom razgovora odnosno anketiranja putnika kojeg mu je uputio policijski službenik, a koji je unazad 14 dana boravio u području u kojem postoji rizik od zaražavanja SARS-CoV-2, utvrdi sumnju na bolest koja je uzrokovana novim koronavirusom prema Tablici 1., obavijestit će o tome teritorijalno nadležnog epidemiologa (izvan radnog vremena, u pripravnosti 24/7) i izdati rješenje o upućivanju na liječenje. Epidemiolog uz prethodnu obavijest i u konzultaciji s infektologom najbliže bolnice (u Zagrebu Klinika za infektivne bolesti "Dr. Fran Mihaljevića“ ) obavještava, pozivom na broj 194 ili 112, o potrebi prijevoza bolesnika vozilom HMS u bolnicu. Medicinska prijavno-dojavna jedinica HMS po dobivenom zahtjevu od nadležnog epidemiologa za prijevoz bolesnika vozilom HMS, organizira prijevoz i o tome obavještava Hrvatski zavod za hitnu medicinu. Nadležni epidemiolog o svemu obavještava epidemiologa HZJZ-a (izvan radnog vremena, u pripravnosti 24/7), a HZJZ obavještava KS MZ. Obvezu obavještavanja graničnog sanitarnog inspektora i/ili sanitarnog inspektora Područnog ili Središnjeg ureda Državnog inspektorata imaju i zaposlenici zračne luke, carina i zaposlenici ostalih službi na graničnom prijelazu ukoliko imaju saznanja ili primijete navedene znakove moguće zarazne bolesti.
		- Granični sanitarni inspektor i/ili sanitarni inspektor Područnog ili Središnjeg ureda Državnog inspektorata prikupi podatke o osobama koje su bile u kontaktu s bolesnikom u vrijeme kad je imao znakove bolesti.
		- Svim osobama koje su bile u kontaktu s bolesnikom u vrijeme kad je imao znakove bolesti granični sanitarni inspektor i/ili sanitarni inspektor Područnog ili Središnjeg ureda Državnog inspektorata treba izdati rješenje za podvrgavanje zdravstvenom nadzoru i uputiti ih s tim rješenjem epidemiološkoj službi prema mjestu boravka , a koju treba i sam obavijestiti (kopijom rješenja i telefonom).
		- Epidemiolog na temelju rješenja i procjene vrste izloženosti provodi zdravstveni nadzor kontakata u samoizolaciji/kućnoj karanteni.
		- Po završetku zdravstvenog nadzora, ako kontakti oboljelog putnika ostanu zdravi, epidemiolog šalje izvješće o provedbi zdravstvenog nadzora za one osobe kojima je izdato rješenje o podvrgavanju zdravstvenom nadzoru Državnom inspektoratu na email helpdesk-zarazne\_bolesti@dirh.hr i na email inspektora koji je izdao rješenje (e-mail je naveden u samom rješenju) .
		- Ako osoba pod zdravstvenim nadzorom razvije znakove respiratorne bolesti, epidemiolog koji provodi nadzor će postupiti u skladu sa sumnjom na COVID-19, a njegove kontakte staviti pod zdravstveni nadzor u kućnoj karanteni/samoizolaciji. Ako se osoba protivi zdravstvenom nadzoru, epidemiolog obavještava sanitarnog inspektora koji izdaje rješenje.
		- Ako se prije isteka zdravstvenog nadzora dokaže da oboljeli putnik ne boluje od COVID-19, prekida se zdravstveni nadzor nad njegovim kontaktima.

**3.)** **Postupak s osobom koja dolazi iz područja kategorije 1. ili kategorije 2, kod koje su uočeni znakovi bolesti tijekom leta i zdravstveni nadzor nad kontaktima**

###

* + - Osoblje zrakoplova će podijeliti putnicima anketne listiće (Passenger locator cards) koje svi moraju ispuniti, osoblje zrakoplova ih pokupiti prije slijetanja zrakoplova i po slijetanju ih predati graničnom sanitarnom inspektoru na graničnom prijelazu.
		- Osoblje zrakoplova će popuniti zdravstveni dio opće deklaracije za on-board registriranje zdravstvenih podataka (ICAO Annex 9, Appendix 1), te iste dostaviti zdravstvenim tijelima točke ulaska (Point of entry - POE).
		- Kapetan zrakoplova mora obavijestiti kontrolu leta na odredištu da u zrakoplovu ima bolesnika sa simptomima zarazne bolesti i dati koliko je moguće više informacija o kretanju bolesnika unazad dva tjedna te dati osobne identifikacijske podatke o bolesniku.

Kontrola leta će o dolasku zrakoplova s bolesnikom obavijestiti graničnu policiju na graničnom prijelazu, koja će obavijestiti graničnog sanitarnog inspektora

* + - Pri izlasku iz zrakoplova, bolesnika i njegovu ručnu prtljagu treba član osoblja koji je tijekom leta bio zadužen za bolesnika izvesti iz zrakoplova prije ili nakon svih ostalih putnika (ovisno o udaljenosti sjedala bolesnika od vrata), u svrhu smanjenja kontakta bolesnika s ostalim putnicima.
		- Bolesnog putnika će predati graničnom sanitarnom inspektoru na graničnom prijelazu koji će ga, ako je prije manje od 14 dana napustio područje u kojem postoji rizik od zaražavanja SARS-CoV-2, smjestiti u prostoriju za izolaciju do dolaska Hitne medicinske službe.
		- Granični sanitarni inspektor na graničnom prijelazu će o tome obavijestiti teritorijalno nadležnog epidemiologa u pripravnosti 24/7. Granični sanitarni inspektor po utvrđivanju sumnje na bolest koja je uzrokovana novim koronavirusom prema Tablici 1 obavijestit će o tome teritorijalno nadležnog epidemiologa (izvan radnog vremena, u pripravnosti 24/7) i izdati rješenje o upućivanju na liječenje.
		- Epidemiolog uz prethodnu obavijest i u konzultaciji s graničnim sanitarnim inspektorom i infektologom najbliže bolnice (u Zagrebu Klinika za infektivne bolesti "Dr. Fran Mihaljević") obavještava, pozivom na broj 194, o potrebi prijevoza bolesnika vozilom HMS u bolnicu. Medicinska prijavno-dojavna jedinica HMS po dobivenom zahtjevu od nadležnog epidemiologa za prijevoz bolesnika vozilom HMS, organizira prijevoz i o tome obavještava Hrvatski zavod za hitnu medicinu. Nadležni epidemiolog o svemu obavještava epidemiologa u HZJZ-a, a HZJZ obavještava KS MZ .
		- Granični sanitarni inspektor na graničnom prijelazu na temelju anketnih listića (Passenger locator cards) i aketiranja putnika izdat će rješenje za podvrgavanje zdravstvenom nadzoru i uputiti ih na zdravstveni nadzor teritorijalno nadležnom epidemiologu prema mjestu boravka osobe. Isto rješenje izdat će se i kabinskom osoblju koje se tijekom leta brinulo o oboljelom. Granični sanitarni inspektor o tome obavještava nadležnog epidemiologa (kopijom rješenja i telefonom). Mobiteli epidemiologa u pripravnosti (za obavijesti izvan radnog vremena) navedeni su u Aneksu 1.
		- Epidemiolog kojem su kontakti oboljelog putnika upućeni na zdravstveni nadzor će prikupiti dodatne podatke o vjerojatnosti zaražavanja, ovisno o načinu kontakta s oboljelim putnikom, te primijeniti odgovarajući zdravstveni nadzor. Tijekom zdravstvenog nadzora koji traje 14 dana od kontakta s oboljelom osobom, osoba pod nadzorom je u svakodnevnom telefonskom kontaktu s epidemiologom.
		- Po završetku zdravstvenog nadzora, ako kontakti oboljelog putnika ostanu zdravi, epidemiolog šalje izvješće o provedbi zdravstvenog nadzora Državnom inspektoratu na email helpdesk-zarazne\_bolesti@dirh.hr i na email inspektora koji je izdao rješenje (e-mail je naveden u samom rješenju) i HZJZ-u. Ako osoba pod zdravstvenim nadzorom razvije znakove respiratorne bolesti, epidemiolog koji provodi nadzor će postupiti u skladu sa sumnjom na COVID-19, a njegove kontakte staviti pod zdravstveni nadzor. Ako se osoba protivi zdravstvenom nadzoru, epidemiolog obavještava sanitarnog inspektora koji izdaje rješenje putem e-maila i telefonom.
		- Ako se prije isteka zdravstvenog nadzora dokaže da oboljeli putnik ne boluje od COVID-19, prekida se zdravstveni nadzor nad njegovim kontaktima.

Krizni stožer Ministarstva zdravstva

**Tablica 1. Sumnja na infekciju COVID-19 postavlja se u slučaju kad su zadovoljeni sljedeći kriteriji:**

* 1) Pacijent pokazuje znakove i simptome akutne respiratorne infekcije (nagli početak barem jednog od slijedećeg: kašalj, povišena tjelesna temperatura, kratkoća daha) **i** nije moguće objasniti simptome drugom etiologijom **i** putovao je ili boravio u zemlji/području s lokalnom ili raširenom transmisijom\* bolesti unazad 14 dana prije početka bolesti.

**Ili**

* 2) Pacijent s bilo kojim simptomima respiratorne bolesti koji je unazad 14 dana od početka simptoma bio u bliskom kontaktu1 s bolesnikom koji je klasificiran kao vjerojatan ili potvrđeni slučaj COVID-19.

**Ili**

* 3) Pacijent s teškom akutnom respiratornom infekcijom– povišena tjelesna temperatura i barem jedan od znakova respiratorne bolesti (tj. kašalj, kratak dah) koja zahtijeva hospitalizaciju, a koja se ne može objasniti drugom etiologijom.

1  Bliski kontakt uključuje sljedeće:

* Dijeljenje zajedničkog kućanstva s oboljelim od COVID-19
* Izravan tjelesni kontakt s oboljelim od COVID-19 (npr. rukovanje)
* Nezaštićen izravan kontakt s infektivnim izlučevinama oboljelog od COVID-19 (dodirivanje korištenih maramica golom rukom ili npr. ako se bolesnik iskašlje u osobu)
* Kontakt licem u lice s COVID-19 bolesnikom na udaljenosti manjoj od dva metra u trajanju duljem od 15 minuta
* Boravak u zatvorenom prostoru (npr. učionica, soba za sastanke, čekaonica u zdravstvenoj ustanovi itd.) s COVID-19 bolesnikom u trajanju duljem od 15 minuta na udaljenosti manjoj od dva metra
* Zdravstveni radnik ili druga osoba koja pruža izravnu njegu oboljelom od COVID-19 ili laboratorijsko osoblje koje rukuje s uzorcima oboljelog bez korištenja preporučene osobne zaštitne opreme (OZO) ili ukoliko je došlo do propusta u korištenju OZO
* Kontakt u zrakoplovu ili drugom prijevoznom sredstvu s bolesnikom dva mjesta ispred, iza, ili sa strane ili na udaljenosti manjoj od jedan metar; suputnici ili osobe koje skrbe o bolesniku tijekom putovanja; osoblje koje je posluživalo u dijelu zrakoplova u kojem sjedi bolesnik (ako težina kliničke slike ili kretanje bolesnika upućuje na izloženost većeg broja putnika, bliskim kontakima se mogu smatrati putnnici cijelog odjeljka ili cijelog zrakoplova).

\* Zahvaćenim područjima smatraju se države za koje Svjetska zdravstvena organizacija navodi da imaju lokalnu ili raširenu transmisiju bolesti, a prema objavama u dnevnim izvještajima *Coronavirus disease (COVID-2019) situation reports*, koji se mogu naći na ovoj poveznici: <https://www.who.int/emergencies/diseases/novel-coronavirus-2019/situation-reports>

Osobito visok rizik od zaražavanja koronavirusom, tj. raširena transmisija bolesti, trenutno je prisutan u slijedećim državama/pokrajinama:

- Kineska provincija Hubei, uključujući grad Wuhan

- Italija

- Okrug Heinsberg u njemačkoj saveznoj državi North Rhine-Westphalia

- Južnokorejski grad Daegu i provincija Cheongdo

- Iran

Kriteriji služe kao preporuka/vodič za daljnju obradu i postupanje. Oboljele treba procjenjivati od slučaja do slučaja, jer klinička slika i epidemiološka anamneza mogu odstupati ili biti nejasni.

Aneks 1. Popis telefonskih brojeva epidemiologa u pripravnosti

|  |
| --- |
| **Popis telefonskih brojeva epidemiologa u pripravnosti** |
| ZZJZ "Dr. Andrija Štampar", Zagreb | 091 46 96 444 |
| ZZJZ Krapinsko-zagorske županije | 099 245 55 45 |
| 091 730 79 13 |
| 091 510 31 65 |
| ZZJZ Sisačko moslavačke županije | 098 29 35 78 |
| 098 293576 |
| 098 29 35 72 |
| 098 981 32 73 |
| ZZJZ Karlovačke županije | 098 247 630 |
| ZZJZ Varaždinske županije | 099 211 98 02 |
| ZZJZ Koprivničko križevačke županije | 098 59 22 15 |
| ZZJZ Bjelovarsko bilogorske županije | 098 49 20 24 |
| ZZJZ Primorsko goranske županije | 091 125 72 10 |
| ZZJZ Ličko senjske županije | 091 504 49 17 |
| ZZJZ Virovitičko podravske županije | 098 46 59 45 |
| 098 46 59 44 |
| ZZJZ Požeško slavonske županije | 098 98 29 204 |
| ZZJZ Brodsko posavske županije | 091 51 70 426 |
| ZZJZ Zadarske županije | 098 33 27 65 |
| ZZJZ Osječko baranjske županije | 031 225 717  |
| ZZJZ Šibensko kninske županije | 091 43 41 201 |
| ZZJZ Vukovarsko srijemske županije | 091 37 04 290 |
| 0912700366 |
| ZZJZ Splitsko dalmatinske županije | 091 15 12 003 |
| ZZJZ Istarske županije | 098 441 821 |
| ZZJZ Dubrovačko neretvanske županije | 098 24 34 54 |
| ZZJZ Međimurske županije | 098 55 88 11 |
| ZZJZ Zagrebačke županije | 099 736 87 84 |
| **Hrvatski zavod za javno zdravstvo** | **098 22 77 53** |